钦定古今图书集成/理学汇编/文学典/第084卷 > 汪大有
## 钦定古今图书集成/理学汇编/文学典/第084卷 > 汪大有

按《辍耕录》：汪元量先生大有号水云天兵平杭日诗
曰：“西塞山边日落处，北阙门外雨来天。南人堕泪北
人笑，臣甫低头拜杜鹃。”又曰：“钱塘江上雨初干，风入
端门阵阵酸。万马乱嘶临警跸，三宫洒泪湿铃鸾。童
儿賸遣追徐福，疠鬼须当灭贺兰。若说和亲能活国，
婵娟应是嫁呼韩。”此语尤悲哽。先生诗有《水云集》。
按《遂昌杂录》：宋季琴士汪水云者，工于诗，诗皆清丽
可喜。《题王导像》有曰：“秦淮浪白蒋山青，西望神州草
木腥。江左夷吾甘半壁，只缘无泪洒新亭。”闻水云后
从谢后北迁，老宫人能诗者，皆水云指教。或谓瀛国
公喜赋诗，亦水云教之。